《送何敬止之安庆》
清代·陈维裕

久别愁契阔，一见情转纾。如何未几月，策马复驰驱。

晓出都门道，和风吹长裾。载酒双玉壶，酌君聊踟蹰。

好鸟对离席，垂杨发清渠。把酒未成醉，却忆相交初。

癸酉岁大比，就试来于于。当时誇特达，抱负期共摅。

荆山君献璞，沧海我遗珠。彼此或阻隔，蹉跎音信疏。

君教钱塘上，巍然道自居。湖苏齐经学，河汾播名誉。

我今忝登第，乘骢长安衢。相逢话畴昔，屈指十载馀。

公邸且为乐，忽闻䧏除书。宦辙岂常聚，仕途随所如。

恪共各自勉，离别安足吁。安庆俗齐鲁，诸生器璠玙。

到时正三月，杏坛化日舒。皋比坐容与，函丈争抠趋。

师道素所讲，熟路驰轻车。长养九霄翥，变化北溟鱼。

倘因閒暇日，尺书多寄予。

作者简介：明福州府长乐人，字饶初。天顺四年进士。任御史，屡纠大臣。时曹吉祥、石亨恃复辟功，横行不法，维裕疏劾之。有《友竹集》。